Forgangsröðun í ríkis ( heimilis ) bókhaldinu Ég hef lengi velt því fyrir mér hvernig forgangsröðun ríkisstjórnarinnar virkar , hvernig þau sem stjórna landinu hverju sinni ráðstafa þeim krónum og aurum sem til skiptanna eru . Það er auðvitað þannig með ríkisfjármálin eins og heimilisbókhaldið að það eru ákveðnar krónur til skiptanna og þegar þær krónur duga ekki fyrir fullum útgjöldum þá er tvennt í stöðunni . Annarsvegar er það tekjuaukning , það er að auka álögur á heimilin og fyrirtækin með aukinni skattheimtu svo fjölga megi krónunum sem til skiptanna eru og hinsvegar að beita niðurskurðarhnífnum . Ég vil trúa því að allir séu að gera sitt allra besta við að setja fjármagnið á rétta staði í réttum stærðum og að forgangsröðunin sé skynsamleg en því miður virðist kerfið leka þar sem þessar krónur skreppa svo mikið saman á leið sinni í gegnum það . Aukin framlög til heilbrigðismála – fara þau á rétta staði ? Árum eða áratugum saman hefur umræðan um heilbrigðiskerfið verið á eina leið , það sé fjársvelt svo um munar . Þrengt sé að á öllum sviðum svo sem geðheilbrigðisþjónustu og þjónustu við eldri borgara . Ríkisstjórninni er tíðrætt um að framlög séu að hækka milli ára en það er eins og hún átti sig ekki á því að þörfin eykst meira en framlögin og þannig heldur þjónustan áfram að skerðast og álagið á stéttina að aukast . Fjárþörfin er langt umfram fjárframlögin þrátt fyrir „ ríkulega “ hækkun milli ára . Eins er mikilvægt að átta sig á því að þegar málaflokkur sem þessi hefur verið fjársveltur svo árum og áratugum skiptir þá eru alltaf skerðingar á skerðingar ofan . Í skerðingum sem þessum er það helst mannauður og þekking sem tapast . Dýrkeypt mistök við Hringbraut Ákveðið var að halda uppbyggingu spítalans áfram á einum dýrarasta byggingarreit landsins með þar til gerðum óþægindum fyrir sjúklinga , starfsfólk og íbúa í kring . Í stað þess að fara með spítalann á svæði sem hefði verið hægt að byggja upp á hagkvæmari og betri hátt en ella . Hér virðist vanta mikið upp á framtíðarsýn þar sem þjóðin er að eldast og þörfin á þjónustu spítalanna eykst ár frá ári . Fjárframlög til sjúkrahúsanna á Selfossi og Akranesi eru um og yfir 5 milljarðar á hvorn . Framlag ríkisins til Heilbrigðisstofnunar Suðurnesja ( HSS ) er innan við 3 milljarðar þar sem skurðstofunni var lokað fyrir hartnær 10 árum . Því er ekki sama þjónusta í boði fyrir íbúa í sveitarfélögunum í nágrenni höfuðborgarinnar , vestan og sunnan megin við borgina . Suðurnesjamenn hafa lengi barist fyrir því að fá aukið fjármagn inn á stofnunina þar sem framlögin hafa ekki verið í takt við fólksfjölgun og þjónustuþörf á svæðinu . Skoðaðir hafa verið möguleikarnir á því að opna skurðstofuna á ný í þeim tilgangi að létta á LSH en því verið hafnað . Ástæðan er sögð óhagkvæmni en þá spyrjum við Suðurnesjamenn óhagkvæmni hverra ? RÚV og almannavarnahlutverkið Á öðrum stað í fjárlögunum er minnst á ríkisstofnunina RÚV og verður henni úthlutað um 5 milljörðum á árinu . RÚV verður á pari við spítalana á Akranesi og á Selfossi en langt umfram framlag til HSS , hvers vegna ? Jú , því að RÚV hefur menningarlegt gildi og hefur líka almannavarnaskyldum að gegna þegar það á við . Svona svipuðum aðstæðum og gengu yfir okkur á dögunum þegar hvorki náðist sjónvarp né útvarp á sumum svæðum landsins . Þegar fólk beið frétta en ekki var hægt að flytja þeim fréttirnar því rafmagn og sendar lágu niðri , eina sem virkaði var gamla góða langbylgjan sem fyrirhugað er að leggja niður á árinu . Í einni svipan var hugmyndafræði RÚV varpað fyrir borð þar sem einn af grundvallarþáttum þess virkaði ekki þegar mest á reyndi . Hvað er þá eftir , menningarlegi þátturinn ? Ætli við getum ekki treyst því að einkareknir fjölmiðlar geti með jafngóðum hætti sinnt honum fái þeir fjármagn og tækifæri til . Eins og dæmin sýna okkur þá eru til peningar , bara spurning í hvað þeir eru nýttir , hver forgangsröðunin er . Það er alltof víða sem illa er farið með almannafé . Höfundur : Hallfríður G. Hólmgrímsdóttir , bæjarfulltrúi Miðflokksins í Grindavík . Greinin birtist í Morgunblaðinu þann 9. janúar , 2020